b"\n_START_ARTICLE_\nEsgl\xc3\xa9sia de Sant Gen\xc3\xads (Palau-solit\xc3\xa0 i Plegamans)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau, amb absis poligonal, de set cares. Exteriorment, la cap\xc3\xa7alera est\xc3\xa0 decorada amb arcades apuntades cegues amb diferents obertures conformant les ornamentacions; aquestes obertures s\xc3\xb3n en forma de roset\xc3\xb3 en la part superior dels arcs i finestres estretes acabades en triangle, en grups de tres, a la part inferior. Aquest cos de l'edifici es complementa amb el deambulatori de l'esgl\xc3\xa9sia, que apareix al voltant de l'absis, seguint la mateixa estructuraci\xc3\xb3 amb set cares i grups de tres finestres d'arcs de mig punt en cadascuna d'elles. Totes les cobertes s\xc3\xb3n a base de teula \xc3\xa0rab, la de la nau central \xc3\xa9s a dues vessants, i cadascun dels cossos compta amb un tremujal. Al llarg de tota la sotateulada es troben unes fines motllures._NEWLINE_A les fa\xc3\xa7anes laterals el tractament dels murs \xc3\xa9s el mateix: gaireb\xc3\xa9 pla, amb arcades cegues i obertures d'\xc3\xb2culs i finestres. A la fa\xc3\xa7ana principal es pot veure una gran rosassa al centre, amb traceria de motius circulars, de diferents di\xc3\xa0metres. La portalada \xc3\xa9s estreta i d'arc apuntat; en el timp\xc3\xa0 es representa en pintura el rostre de Jesucrist. Davant hi ha un atri porticat amb tres arcs de mig punt i teulada inclinada. Jaume Busquets va pintar els frescos de l'absis. _NEWLINE_Al cant\xc3\xb3 dret de la fa\xc3\xa7ana hi ha un campanar de planta poligonal, amb tres cossos. En el cos superior es troben grans finestrals allargats i la teulada acaba en punxa. A l'altre costat de la fa\xc3\xa7ana hi ha un edifici tamb\xc3\xa9 poligonal per\xc3\xb2 d'una sola planta.\n_START_SECTION_\nHist\xc3\xb2ria\n_START_PARAGRAPH_\nAquesta esgl\xc3\xa9sia es constru\xc3\xad en substituci\xc3\xb3 de l'antiga esgl\xc3\xa9sia ubicada al costat de Can Gordi, terme de Plegamans, en els seus or\xc3\xadgens d'estil rom\xc3\xa0nic. L'any 1936 va ser cremada i qued\xc3\xa0 totalment destru\xc3\xafda. _NEWLINE_Es va edificar a l'indret de Cases Noves, entre els anys 1942 i 1944. La construcci\xc3\xb3 del campanar \xc3\xa9s posterior a la de l'esgl\xc3\xa9sia (1992). La porxada que hi ha a la fa\xc3\xa7ana principal, amb teulada inclinada i tres arcs que protegeixen l'entrada i donen unitat al conjunt, \xc3\xa9s recent (1998)."